ਕੁਹਾੜਾ,14 ਮਾਰਚ
ਕਸਬਾ ਮਾਛੀਵਾੜਾ ਦਾ ਇਤਿਹਾਸਕ ਤੇ ਪੁਰਾਤਨ ਚੇਤ 14 ਦਾ ਮੇਲਾ ਜੋ ਕਿ ਪਿਛਲੇ 35 ਸਾਲਾਂ ਤੋਂ ਕੁਝ ਕਾਰਨਾਂ ਕਾਰਨ ਨਹੀਂ ਲੱਗ ਰਿਹਾ ਸੀ, ਦੀ ਸ਼ਹਿਰ ਦੇ ਪਤਵੰਤੇ ਸੱਜਣਾਂ ਨੇ ਫਿਰ ਤੋਂ ਸ਼ੁਰੂਆਤ ਕਰ ਦਿੱਤੀ ਹੈ। ਦੰਗਲ ਦੌਰਾਨ ਕੌਂਸਲਰ ਸ਼ੰਮੀ ਕੁਮਾਰ ਪਹਿਲਵਾਨ ਦੇ ਪੁੱਤਰ ਤੇ ਪਹਿਲਵਾਨ ਦਲਜੀਤ ਗਿੱਲ ਦੇ ਸ਼ਗਿਰਦ ਗੌਰਵ ਮਾਛੀਵਾੜਾ ਨੇ ਪੰਜ ਮਿੰਟਾਂ ਵਿਚ ਹੀ ਫੁਰਤੀਲੇ ਦਾਅ-ਪੇਚ ਮਾਰ ਕੇ ਪਹਿਲਵਾਨ ਬੂਟਾ ਚੌਂਤਾ ਦੀ ਪਿੱਠ ਲਗਾ ਦਿੱਤੀ ਤੇ ਝੰਡੀ ਦੀ ਕੁਸ਼ਤੀ ਜਿੱਤ ਲਈ।
ਪ੍ਰਬੰਧਕਾਂ ਵੱਲੋਂ ਦਿੱਤੇ ਗਏ ਇਨਾਮਾਂ ਤੋਂ ਇਲਾਵਾ ਲੋਕਾਂ ਨੇ ਜੇਤੂ ਪਹਿਲਵਾਨ ਗੌਰਵ ਮਾਛੀਵਾੜਾ ਤੇ ਇਨਾਮ ਵਜੋਂ ਨੋਟਾਂ ਦਾ ਮੀਂਹ ਵਰ੍ਹਾ ਦਿੱਤਾ। ਦੂਜੇ ਨੰਬਰ ਦੀ ਝੰਡੀ ਦੀ ਕੁਸ਼ਤੀ ਦਾ ਮੁਕਾਬਲਾ ਕਾਲਾ ਮਾਛੀਵਾੜਾ ਤੇ ਗੁਲਾਮ ਲਾਡਪੁਰ ਵਿਚ ਬਰਾਬਰੀ ‘ਤੇ ਰਿਹਾ। ਤੀਸਰੇ ਨੰਬਰ ਦੀ ਝੰਡੀ ਦੀ ਕੁਸ਼ਤੀ ਵਿਚ ਪਹਿਲਵਾਨ ਗੱਬਰ ਨੇ ਗੁਰਮੀਤ ਨੂੰ ਚਿੱਤ ਕਰ ਦਿੱਤਾ। ਇਸ ਤੋਂ ਇਲਾਵਾ ਇਸ ਦੰਗਲ ਮੁਕਾਬਲੇ ਵਿਚ 30 ਤੋਂ ਵੱਧ ਪਹਿਲਵਾਨਾਂ ਨੇ ਆਪਣੇ ਜੌਹਰ ਦਿਖਾਏ।
ਬਾਅਦ ਦੁਪਹਿਰ ਪ੍ਰਬੰਧਕਾਂ ਵੱਲੋਂ ਕੁਸ਼ਤੀ ਦੇ ਮੁਕਾਬਲੇ ਕਰਵਾਏ ਗਏ, ਜਿਸ ਵਿਚ ਮੁੱਖ ਮਹਿਮਾਨ ਵਜੋਂ ਹਲਕਾ ਸਮਰਾਲਾ ਦੇ ਸਾਬਕਾ ਵਿਧਾਇਕ ਅਮਰੀਕ ਸਿੰਘ ਢਿੱਲੋਂ, ਪੰਜਾਬ ਪ੍ਰਦੇਸ਼ ਕਾਂਗਰਸ ਦੇ ਸਕੱਤਰ ਤੇਜਿੰਦਰ ਸਿੰਘ ਕੂਨਰ, ਬਲਾਕ ਕਾਂਗਰਸ ਦੇ ਪ੍ਰਧਾਨ ਸੁਰਿੰਦਰ ਕੁੰਦਰਾ ਤੇ ਪੰਜਾਬ ਵਪਾਰ ਮੰਡਲ ਦੇ ਉਪ ਪ੍ਰਧਾਨ ਇਰਵਨ ਲੂਥਰਾ ਵਿਸ਼ੇਸ਼ ਤੌਰ ‘ਤੇ ਪਹੁੰਚੇ। ਦੰਗਲ ਮੇਲੇ ਦੇ ਪ੍ਰਬੰਧਕ ਜਸਵਿੰਦਰ ਸਿੰਘ ਅਨੁਸਾਰ ਕਰੀਬ 35 ਸਾਲ ਬਾਅਦ ਦੁਬਾਰਾ ਲੱਗੇ ਚੇਤ 14 ਦੇ ਮੇਲੇ ਲਈ ਲੋਕਾਂ ਨੇ ਭਾਰੀ ਉਤਸ਼ਾਹ ਦਿਖਾਇਆ ਤੇ ਸਵੇਰ ਤੋਂ ਲੈ ਕੇ ਸ਼ਾਮ ਤੱਕ ਭਾਰੀ ਭੀੜ ਜੁਟੀ ਰਹੀ।
ਇਸ ਮੇਲੇ ਵਿਚ ਹੋਰਨਾਂ ਤੋਂ ਇਲਾਵਾ ਅਕਾਲੀ  ਆਗੂ ਸ਼ਿਵ ਕੁਮਾਰ ਸ਼ਿਵਲੀ, ਜਥੇਦਾਰ ਮਨਮੋਹਣ ਸਿੰਘ ਖੇੜਾ, ਕਲੋਨਾਈਜ਼ਰ ਭੁਪਿੰਦਰ ਸਿੰਘ, ਬਲਜੀਤ ਸਿੰਘ, ਮਹਿੰਦਰ ਸਿੰਘ, ਪਰਮਜੀਤ ਸਿੰਘ ਨੀਲੋਂ, ਜਰਨੈਲ ਸਿੰਘ ਧੰਨੋਆ, ਢਾਡੀ ਨਿਰੰਜਣ ਸਿੰਘ ਨੂਰ, ਸੋਹਣ ਲਾਲ, ਸੇਵਾ ਸਿੰਘ, ਸੁਖਵਿੰਦਰ ਮਾਨ, ਰਾਜਪਾਲ ਸਿੰਘ ਸੋਢੀ, ਪਿਆਰਾ ਲਾਲ ਲੀਹਲ, ਪਹਿਲਵਾਨ ਮੁਲਖ ਰਾਜ, ਰੋਜ਼ੀ ਬਾਹਰੀ, ਪਰਮਜੀਤ ਪੰਮਾ ਆਦਿ ਵੀ ਮੌਜੂਦ ਸਨ।

ਝੰਡੀ ਦੀ ਕੁਸ਼ਤੀ ਕਿਸਨੇ ਜਿੱਤੀ?
ਪਹਿਲਵਾਨ ਦਲਜੀਤ ਗਿੱਲ ਦੇ ਸ਼ਗਿਰਦ ਗੌਰਵ ਮਾਛੀਵਾੜਾ ਨੇ ਪੰਜ ਮਿੰਟਾਂ ਵਿਚ ਹੀ ਫੁਰਤੀਲੇ ਦਾਅ-ਪੇਚ ਮਾਰ ਕੇ ਪਹਿਲਵਾਨ ਬੂਟਾ ਚੌਂਤਾ ਦੀ ਪਿੱਠ ਲਗਾ ਦਿੱਤੀ ਤੇ ਝੰਡੀ ਦੀ ਕੁਸ਼ਤੀ ਜਿੱਤ ਲਈ।